CELEX: 52017PC0538
Language: hr
Date: 2017-09-20
Title: Prijedlog UREDBE EUROPSKOG PARLAMENTA I VIJEĆA o izmjeni Uredbe (EU) br. 1092/2010 o makrobonitetnom nadzoru financijskog sustava Europske unije i osnivanju Europskog odbora za sistemske rizike

EUROPSKA KOMISIJA
            Bruxelles, 20.9.2017.
            COM(2017) 538 final
            2017/0232(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) br. 1092/2010 o makrobonitetnom nadzoru financijskog sustava Europske unije i osnivanju Europskog odbora za sistemske rizike
            (Tekst značajan za EGP)
            {SWD(2017) 313 final}
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Nakon financijske krize
                     1
                   EU je uspostavio Europski sustav financijskog nadzora (ESFS), koji je izgrađen na dvama stupovima makrobonitetnog i mikrobonitetnog nadzora. 
               
            
            
               Europski odbor za sistemske rizike (ESRB), osnovan u prosincu 2010., makrobonitetni je stup ESFS-a. ESRB je odgovoran za makrobonitetni nadzor financijskog sustava u EU-u. Njegove zadaće uključuju: i. doprinos sprječavanju ili smanjivanju sistemskih rizika za financijsku stabilnost u EU-u koji proizlaze iz financijskog sustava, istovremeno vodeći računa o makroekonomskim kretanjima kako bi se izbjegla razdoblja rasprostranjenih financijskih poteškoća; ii. doprinos neometanom funkcioniranju unutarnjeg tržišta osiguranjem održivog doprinosa financijskog sektora gospodarskom rastu. 
            
            
               ESRB ima velik broj članova, uključujući nacionalne središnje banke, nadzornike i europske institucije. Ima specifične instrumente, kao što su preporuke i upozorenja, za oblikovanje makrobonitetne politike u EU-u. ESRB-ovo ovlaštenje na razini sustava posebno je relevantno za praćenje i ocjenu međusektorskih i prekograničnih rizika i prelijevanja te se njegovom koordinacijskom ulogom ograničava rizik zaraze. Uz to, olakšavanjem prepoznavanja nacionalnih makrobonitetnih mjera ESRB osigurava smanjenje prekograničnih curenja i regulatorne arbitraže na najmanju moguću mjeru. Kao rezultat toga, ESRB izravno utječe na učinkovitost makrobonitetnih mjera država EU-a te, s druge strane, na stupanj financijske stabilnosti u EU-u. U tom se kontekstu očekuje da će zbog poboljšanog funkcioniranja ESRB-a makrobonitetna politika biti učinkovitija.
            
            
               
                  Od svojeg osnivanja ESRB je ostvario sljedeće: 
               
            
            
               ·izdao je preporuke i upozorenja za velik broj adresata; 
            
            
               ·pridonio je stalnom razvoju makrobonitetnog okvira u EU-u; 
            
            
               ·uspješno se koristio resursima i stručnim znanjem koje su mu osigurali njegovi brojni institucionalni članovi te neovisnim akademskim doprinosom savjetodavnog znanstvenog odbora; 
            
            
               ·imao je važnu ulogu u koordinaciji i ocjeni obavijesti o makrobonitetnim mjerama u EU-u. 
            
            
               
                  Važnost ESRB-a proizlazi iz njegova rada kao platforme za koordinaciju i razmjenu informacija, praćenja rizika sa stajališta cijelog EU-a te utvrđivanja smjernica za upotrebu makrobonitetnih instrumenata. 
               
               
                  No zbog nedavnih institucionalnih promjena povezanih s bankovnom unijom i napora uloženih u izgradnju unije tržišta kapitala okruženje u kojem je ESRB uspostavljen drukčije je od okruženja u kojem sada posluje. To prije svega utječe na njegov sastav i organizaciju. Potrebno je poboljšati sastav i način suradnje ESRB-a s europskim institucijama kako bi se u obzir uzele postupne promjene makrobonitetnog okvira i provedenih ciklusa regulatornih promjena. 
               
               
                  Uz to, promjene su potrebne kako bi se osiguralo da ESRB može provoditi makrobonitetni nadzor cijelog financijskog sustava kako se bude povećavala važnost tržišnog financiranja, posebno zbog osnivanja unije tržišta kapitala. 
               
               
                  Jačanjem djelotvornosti i učinkovitosti ESRB-a poboljšat će se koordinacija makrobonitetnih politika u EU-u i ESRB-u omogućiti bolje izvršavanje njegova ovlaštenja. Prijedlog se dodatno objašnjava u analizi učinka.
               
            
            
               •Dosljednost s postojećim odredbama politike u određenom području
            
            
               
                  Ovaj bi prijedlog trebalo promatrati u kontekstu stalnog preispitivanja koje provode europska nadzorna tijela. ESRB i europska nadzorna tijela čine makrobonitetne i mikrobonitetne stupove ESFS-a. 
               
            
            
               •Dosljednost u odnosu na druge politike Unije
            
            
               
                  Preispitivanje ESRB-a provodi se i u kontekstu izgradnje bankovne unije i unije tržišta kapitala. Za očekivano produbljenje i daljnju integraciju tržišta kapitala EU-a potrebna je proporcionalna prilagodba okvira nadzora sistemskih rizika.
               
            
         
         
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Pravna osnova predloženih izmjena jednaka je kao za zakonodavni akt koji se izmjenjuje, tj. članak 114. UFEU-a. Uredba o osnivanju ESRB-a dopunjuje se Uredbom Vijeća kojom se Europskoj središnjoj banci (ESB) dodjeljuje zadaća vođenja tajništva ESRB-a. 
               
            
            
               •Supsidijarnost (za neisključivu nadležnost) 
            
            
               ESRB je tijelo bez pravne osobnosti. Odgovoran je za makrobonitetni nadzor financijskog sustava u EU-u. Ciljevi prijedloga da se ESRB učini djelotvornijim i da se ojača makrobonitetna koordinacija u EU-u mogu se ispuniti dopunom već postojećeg zakonodavstva EU-a, što znači da se najbolje mogu postići na razini EU-a, a ne u okviru različitih nacionalnih inicijativa. Nadalje, ESRB znatno pridonosi recipročnosti nacionalnih makrobonitetnih mjera i pomaže nacionalnim tijelima da se suoče sa sistemskim rizicima koji nastaju na nacionalnoj razini. 
            
            
               •Proporcionalnost
            
            
               
                  Prijedlogom se izmjenjuje postojeća uredba. Promjene su ciljane i usmjerene na pojašnjenje ili jačanje postojećih odredbi te su stoga proporcionalne utvrđenim problemima. Temeljna struktura ESRB-a uglavnom će ostati nepromijenjena. 
               
            
            
               •Odabir instrumenta
            
            
               
                  Izmjena postojeće uredbe.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Ex post evaluacija/provjera primjerenosti postojećeg zakonodavstva
            
            
               
                  U skladu sa zahtjevom iz Uredbe o ESRB-u Komisija je provela preispitivanje kako bi odredila je li potrebno ažurirati misiju i organizaciju ESRB-a. Preispitivanje Uredbe o ESRB-u prvi je put provedeno 2014.
               
            
            
               •Savjetovanja s dionicima
            
            
               
                  Javno savjetovanje o makrobonitetnom okviru i javna rasprava organizirani su u drugoj polovini 2016. Dionici su općenito smatrali da su ovlaštenje i zadaće ESRB-a primjereni za osiguranje djelotvornosti i učinkovitosti makrobonitetnih politika te su izrazili potporu prilagodbi radnih praksi ESRB-a kako bi postao djelotvorniji. Većina ispitanika smatrala je da bi predsjednik ESB-a i dalje trebao predsjedati ESRB-om. Neki su ispitanici smatrali da bi jedinstveni nadzorni mehanizam i Jedinstveni sanacijski odbor trebali biti zastupljeni u općem odboru ESRB-a kako bi se potvrdilo osnivanje bankovne unije, no većina nije vidjela potrebu za velikim izmjenama sastava odbora. Neki su ispitanici podržali jačanje tajništva ESRB-a i povećanje uloge ESRB-a u ujednačavanju postupaka dostavljanja obavijesti na razini EU-a. 
               
            
            
               •Prikupljanje i primjena stručnih znanja
            
            
               
                  Nije primjenjivo – u okviru savjetovanja s dionicima i javne rasprave; vidjeti prethodno
               
            
            
               •Procjena učinka
            
            
               
                  Komisija je provela analizu učinka predloženih izmjena Uredbe o ESRB-u. Službena procjena učinka nije provedena s obzirom na to da su izmjene uvedene zakonodavnim prijedlogom bile ciljane.
               
               
            
            
               •Primjerenost propisa i pojednostavljivanje
            
         
         
            
               
                  [Nije primjenjivo]
               
            
            
               •Temeljna prava
            
            
               
                  [Nije primjenjivo]
               
            
            
               4.UTJECAJ NA PRORAČUN
            
            
               
                  Proračunski trošak tajništva ESRB-a snosi ESB i on ne utječe izravno na proračun EU-a.
               
            
            
               5.OSTALI DIJELOVI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Uredba će se preispitati nakon pet godina.
               
            
            
               •Dokumenti s obrazloženjima (za direktive)
            
            
               
                  [Nije primjenjivo]
               
            
            
               •Detaljno obrazloženje posebnih odredbi prijedloga
            
            
               
                  Predsjednik
               
               
                  ESRB-om trenutačno predsjeda predsjednik ESB-a. Kao predsjednik ESRB-a, predsjednik ESB-a daje ESRB-u autoritet i vjerodostojnost te osigurava da se odbor može u praksi oslanjati na stručno znanje ESB-a u području financijske stabilnosti. Stoga se predlaže da predsjednik ESB-a trajno predsjeda ESRB-om.
               
               
                  Tajništvo ESRB-a
               
               
                  Budući da opći odbor ESRB-a nema članove koji su angažirani na puno radno vrijeme, kao ni predsjednika ni potpredsjednike s punim radnim vremenom, ne postoji član koji cijelo svoje vrijeme može posvetiti pitanjima i dužnostima povezanima s ESRB-om. Uz to su službene zadaće voditelja tajništva ESRB-a ograničene. Time se može ograničiti vidljivost rada ESRB-a iako predsjednik ESRB-a redovito sudjeluje na raspravama Parlamenta. Većom ulogom voditelja tajništva ESRB-a povećali bi se učinak i djelotvornost upozorenja i preporuka. 
               
               
                  Cilj je ovog prijedloga uvesti postupak savjetovanja u kojem opći odbor procjenjuje kandidate koje ESB predlaže za mjesto voditelja tajništva ESRB-a, a posebno njihove kvalitete i iskustvo koji su potrebni za vođenje tajništva. Parlament i Vijeće bili bi obaviješteni o tom postupku. Time bi se sačuvala poveznica s ESB-om i zadržala odgovornost voditelja tajništva prema općem odboru. Time bi se i postupak učinio transparentnijim, pri čemu bi se povećao opseg zadaća voditelja tajništva. Predlaže se daljnje određivanje zadaća koje se dodjeljuju voditelju tajništva, uključujući mogućnost prema kojoj bi mu predsjednik mogao prenijeti zadaću vanjskog zastupanja predsjednika.
               
               
                  Sastav ESRB-a 
               
               
                  Prijedlogom se ažurira Uredba o ESRB-u kako bi se u obzir uzelo stvaranje bankovne unije te kako bi se jedinstveni nadzorni mehanizam i Jedinstveni sanacijski odbor dodali kao članovi s pravom glasa na općem odboru ESRB-a. Trebalo bi na odgovarajući način izmijeniti i savjetodavni tehnički odbor i upravljački odbor. 
               
               
                  Adresati upozorenja i preporuka ESRB-a
               
               
                  Predlaže se i uključivanje ESB-a kao mogućeg adresata upozorenja i preporuka ESRB-a za zadaće koje su ESB-u dodijeljene Uredbom o jedinstvenom nadzornom mehanizmu (Uredba (EZ) br. 1024/2013), tj. za nadzorne zadaće koje se ne odnose na provođenje monetarne politike. Time bi se ispravila trenutačna asimetrija u kojoj nacionalna tijela mogu primiti takva upozorenja i preporuke kao članovi općeg odbora, ali se oni ne šalju ESB-u kao nadležnom ili imenovanom tijelu na razini bankovne unije. 
               
            
         
         
            
               
                  Bolja regulativa
               
            
            
               Očekuje se da će se, u skladu s načelima bolje regulative i prema potrebi, savjetodavni odbori ESRB-a o njegovim mišljenjima, preporukama i odlukama savjetovati s dionicima kao što su sudionici na tržištu, udruge potrošača i stručnjaci.
            
            
            
               2017/0232 (COD)
            
            
               Prijedlog
            
            
               UREDBE EUROPSKOG PARLAMENTA I VIJEĆA
            
            
               o izmjeni Uredbe (EU) br. 1092/2010 o makrobonitetnom nadzoru financijskog sustava Europske unije i osnivanju Europskog odbora za sistemske rizike
            
            
               (Tekst značajan za EGP)
            
            
               EUROPSKI PARLAMENT I VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 114.,
            
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnim parlamentima,
            
            
               uzimajući u obzir mišljenje Europskoga gospodarskog i socijalnog odbora
                  2
               ,
            
            
               u skladu s redovnim zakonodavnim postupkom,
            
            
            
               budući da:
            
            
               (1)U skladu s člankom 20. Uredbe (EU) br. 1092/2010
                  3
                (Uredba o ESRB-u) Europski parlament i Vijeće preispitali su Uredbu o ESRB-u na temelju izvješća
                  4
                Komisije kako bi donijeli odluku o potrebi preispitivanja misije i organizacije ESRB-a. Preispitali su i način imenovanja predsjednika ESRB-a.
            
            
               (2)U Komisijinu izvješću iz 2017. o misiji i viziji ESRB-a
                  5
                zaključuje se da su, iako ESRB načelno dobro funkcionira, potrebna poboljšanja određenih specifičnih točaka.
            
            
               (3)Velik broj članova općeg odbora ESRB-a najveća je korist. No najnovije promjene u financijskim nadzornim strukturama Unije, a posebno uspostavljanje bankovne unije, ne odražavaju se u sastavu tog općeg odbora. Stoga bi predsjednik Nadzornog odbora ESB-a i predsjednik Jedinstvenog sanacijskog odbora trebali postati članovi općeg odbora ESRB-a s pravom glasa. Upravljački odbor odnosno savjetodavni tehnički odbor trebalo bi isto tako na odgovarajući način prilagoditi.
            
            
               (4)Predsjednik ESB-a predsjedao je ESRB-om prvih pet godina njegova postojanja, nakon čega je predsjednik ESB-a nastavio privremeno predsjedati ESRB-om. Tijekom tog razdoblja predsjednik ESB-a dao je autoritet i vjerodostojnost ESRB-u te osigurao da se odbor u praksi može oslanjati na stručno znanje ESB-a u području financijske stabilnosti. Stoga je primjereno da predsjednik ESB-a trajno predsjeda ESRB-om.
            
         
         
            
               (5)Kako bi se poboljšala vidljivost ESRB-a kao tijela koje je odvojeno od svojih pojedinačnih članova, predsjednik ESRB-a trebao bi moći prenijeti zadaće povezane s vanjskim zastupanjem ESRB-a na voditelja tajništva ESRB-a. 
            
            
               (6)U članku 3. stavku 2. Uredbe Vijeća (EU) br. 1096/2010
                  6
                navodi se da voditelja tajništva ESRB-a imenuje ESB uz savjetovanje s općim odborom ESRB-a. Kako bi povećao opseg zadaća voditelja tajništva ESRB-a, opći odbor ESRB-a trebao bi u otvorenom i transparentnom postupku razmotriti posjeduju li kandidati za mjesto voditelja tajništva ESRB-a izabrani u uži krug kvalitete i iskustvo koji su potrebni za vođenje tajništva ESRB-a. Opći odbor trebao bi obavijestiti Europski parlament i Vijeće o postupku procjene. Nadalje, trebalo bi pojasniti zadaće voditelja tajništva ESRB-a.
            
            
               (7)U skladu s člankom 5. stavkom 2. Uredbe (EU) br. 1092/2010 prvog potpredsjednika na petogodišnji mandat između sebe biraju članovi Općeg vijeća ESB-a, uzimajući u obzir potrebu za uravnoteženom zastupljenošću država članica općenito i između onih čija je valuta euro i onih čija valuta nije euro. Nakon stvaranja bankovne unije primjereno je upućivanje na državu članicu čija je valuta euro i države članice čija valuta nije euro zamijeniti upućivanjem na države članice koje sudjeluju u bankovnoj uniji i države članice koje u njoj ne sudjeluju.
            
            
               (8)S obzirom na izmjene Sporazuma o europskom gospodarskom prostoru (EGP)
                  7
               , a posebno donošenje Uredbe (EU) br. 1092/2010 u državama članicama EGP-a, članak 9. stavak 5. te Uredbe više nije relevantan i stoga bi ga trebalo brisati. 
            
            
               (9)Kako bi se smanjili troškovi i povećala djelotvornost postupaka, broj predstavnika Komisije u savjetodavnom tehničkom odboru ESRB-a potrebno je smanjiti s trenutačna dva predstavnika na jednog predstavnika.
            
            
               (10)U članku 16. stavku 3. Uredbe (EU) br. 1092/2010 zahtijeva se prenošenje upozorenja i preporuka ESRB-a Vijeću i Komisiji te, ako su upućeni jednom nacionalnom nadzornom tijelu ili više njih, europskim nadzornim tijelima. Kako bi se ojačale demokratska kontrola i transparentnost, ta bi upozorenja i preporuke trebalo prenijeti Europskom parlamentu i europskim nadzornim tijelima.
            
            
               (11)Kako bi se osigurale kvaliteta i relevantnost mišljenja, preporuka i odluka ESRB-a, očekuje se da će se savjetodavni tehnički odbor i savjetodavni znanstveni odbor prema potrebi savjetovati sa zainteresiranim stranama u ranoj fazi te na otvoren i transparentan način .
            
            
               (12)Uredbu (EU) br. 1092/2010 trebalo bi stoga na odgovarajući način izmijeniti,
            
            
            
               DONIJELI SU OVU UREDBU:
            
            
               Članak 1.
            
            
               Uredba (EU) br. 1092/2010 mijenja se kako slijedi:
            
            
               1.
                     članak 4. mijenja se kako slijedi:
            
            
               (a)
                     umeće se sljedeći stavak 2.a:
            
            
               „2.a
                     Kad se s njim savjetuje o imenovanju voditelja tajništva ESRB-a u skladu s člankom 3. stavkom 2. Uredbe Vijeća (EU) br. 1096/2010*, u okviru otvorenog i transparentnog postupka opći odbor procjenjuje posjeduju li kandidati za mjesto voditelja tajništva ESRB-a izabrani u uži krug kvalitete i iskustvo koji su potrebni za vođenje tajništva ESRB-a. Opći odbor obavješćuje Europski parlament i Vijeće o postupku savjetovanja.
            
            
               *
                     Uredba Vijeća (EU) br. 1096/2010 od 17. studenoga 2010. o dodjeli posebnih zadaća Europskoj središnjoj banci u vezi s funkcioniranjem Europskog odbora za sistemske rizike (SL L 331, 15.12.2010., str. 162.).”;
            
            
               _______________________________________________________________________________
            
            
               (b)
                     umeće se sljedeći stavak 3.a:
            
            
               „3.a
                     Kad daju smjernice voditelju tajništva ESRB-a u skladu s člankom 4. stavkom 1. Uredbe Vijeća (EU) br. 1096/2010, predsjednik ESRB-a i upravljački odbor posebno mogu uzeti u obzir sljedeće:
            
            
               (a)
                     svakodnevno vođenje tajništva ESRB-a;
            
         
         
            
               (b)
                     sva administrativna i proračunska pitanja povezana s tajništvom ESRB-a;
            
            
               (c)
                     koordinaciju i pripremu rada i donošenja odluka općeg odbora;
            
            
               (d)
                     izradu godišnjeg prijedloga programa ESRB-a i njegovu provedbu;
            
            
               (e)
                     izradu godišnjeg izvješća o aktivnostima ESRB-a te izvješćivanje općem odboru o njegovoj provedbi”;
            
            
               2.
                     članak 5. mijenja se kako slijedi:
            
            
               (a)
                     stavci 1. i 2. zamjenjuju se sljedećim:
            
            
               „1.
                     ESRB-om predsjeda predsjednik ESB-a.
            
            
               2.
                     Prvog potpredsjednika na petogodišnji mandat između sebe biraju članovi Općeg vijeća ESB-a, uzimajući u obzir potrebu za uravnoteženom zastupljenošću država članica općenito i između onih koje su države članice sudionice, kako je definirano u članku 2. stavku 1. Uredbe Vijeća (EU) br. 1024/2013**, i onih koje nisu. Prvi potpredsjednik može biti ponovno izabran jednom.
            
            
               __________________________________________________________________
            
            
               **
                     Uredba Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (SL L 287, 29.10.2013., str. 63.).”;
            
            
               (b)
                     stavak 8. zamjenjuje se sljedećim:
            
            
               „8.
                     Predsjednik predstavlja ESRB. Predsjednik može prenijeti zadaće povezane s vanjskim zastupanjem ESRB-a na voditelja tajništva.”;
            
            
               3.
                     članak 6. mijenja se kako slijedi:
            
            
               (a)
                     stavak 1. mijenja se kako slijedi:
            
            
               i.
                     umeću se sljedeće točke (fa) i (fb):
            
            
               „(fa)
                     predsjednik Nadzornog odbora ESB-a;
            
            
               (fb)
                     predsjednik Jedinstvenog sanacijskog odbora;”;
            
            
               ii.
                     točka (g) zamjenjuje se sljedećim:
            
            
               „(g)
                     predsjednik savjetodavnog znanstvenog odbora;”;
            
            
               (b)
                     stavak 2. mijenja se kako slijedi:
            
         
         
            
               i.
                     točka (a) zamjenjuje se sljedećim:
            
            
               „(a)
                     jedan visokopozicionirani predstavnik nadležnih nacionalnih nadzornih tijela ili nacionalnih tijela određenih za primjenu mjera usmjerenih na smanjenje sistemskog ili makrobonitetnog rizika iz svake države članice u skladu sa stavkom 3.;”;
            
            
               (c)
                     stavak 3. zamjenjuje se sljedećim:
            
            
               „3.
                     U pogledu zastupanja nacionalnih tijela u skladu sa stavkom 2. točkom (a) odgovarajući visokopozicionirani predstavnici rotiraju se ovisno o točki o kojoj se raspravlja, osim ako su se nacionalna tijela pojedine države članice sporazumjela o zajedničkom predstavniku.”;
            
            
               4.
                     u članku 9. stavak 5. briše se; 
            
            
               5.
                     članak 11. mijenja se kako slijedi:
            
            
               (a)
                     stavak 1. mijenja se kako slijedi:
            
            
               i.
                     točka (c) zamjenjuje se sljedećim:
            
            
               „(c)
                     četiri druga člana općeg odbora koji su također članovi Općeg vijeća ESB-a, uzimajući u obzir potrebu za uravnoteženom zastupljenošću država članica općenito i između onih koje su države članice sudionice, kako je definirano u članku 2. stavku 1. Uredbe Vijeća (EU) br. 1024/2013 i onih koje nisu. Biraju ih između sebe članovi općeg odbora koji su također članovi Općeg vijeća ESB-a na razdoblje od tri godine;”;
            
            
               ii.
                     umeću se sljedeće točke (ga) i (gb):
            
            
               „(ga)
                     predsjednik Nadzornog odbora ESB-a;
            
            
               (gb)
                     predsjednik Jedinstvenog sanacijskog odbora;”;
            
            
               6.
                     članak 12. mijenja se kako slijedi:
            
            
               (a)
                     stavak 5. zamjenjuje se sljedećim:
            
            
               „5.
                     Kad je to primjereno, savjetodavni znanstveni odbor organizira savjetovanja u ranoj fazi sa zainteresiranim stranama na otvoren i transparentan način, vodeći računa o zahtjevu povjerljivosti.”;
            
            
                7.
                     članak 13. mijenja se kako slijedi:
            
            
               (a)
                     stavak 1. mijenja se kako slijedi:
            
            
               i.
                     točka (f) zamjenjuje se sljedećim:
            
            
               „(f)
                     predstavnik Komisije;”;
            
            
               ii.
                     umeću se sljedeće točke (fa) i (fb):
            
         
         
            
               „(fa)
                     predstavnik Nadzornog odbora ESB-a;
            
            
               (fb)
                     predstavnik Jedinstvenog sanacijskog odbora;”;
            
            
               (b)
                     umeće se sljedeći stavak 4.a:
            
            
               „4.a
                     Kad je to primjereno, savjetodavni tehnički odbor organizira savjetovanja u ranoj fazi sa zainteresiranim stranama na otvoren i transparentan način, vodeći računa o zahtjevu povjerljivosti.”;
            
            
               8.
                     članak 16. mijenja se kako slijedi:
            
            
               (a)
                     u stavku 2. prva rečenica zamjenjuje se sljedećom:
            
            
               „Upozorenja ili preporuke koje izda ESRB u skladu s člankom 3. stavkom 2. točkama (c) i (d) mogu biti opće ili posebne prirode te se upućuju posebno Uniji, jednoj ili više država članica, ili jednom ili više europskih nadzornih tijela, jednom ili više nacionalnih nadležnih tijela, ili ESB-u za zadaće koje su mu dodijeljene u skladu s člankom 4. stavcima 1. i 2. te člankom 5. stavkom 2. Uredbe (EU) br. 1024/2013.”;
            
            
               (b)
                     stavak 3. zamjenjuje se sljedećim:
            
            
               „3.
                     Upozorenja ili preporuke koje se šalju adresatima u skladu sa stavkom 2. istodobno se šalju Vijeću, Europskom parlamentu, Komisiji i europskim nadzornim tijelima u skladu sa strogim pravilima o povjerljivosti.”; 
            
            
               9.
                     u članku 17. stavci 1. i 2. zamjenjuju se sljedećim:
            
            
               „1.
                     Ako je preporuka iz članka 3. stavka 2. točke (d) upućena Komisiji, jednoj ili više država članica, jednom ili više europskih nadzornih tijela ili jednom ili više nacionalnih nadležnih tijela, adresati obavješćuju Europski parlament, Vijeće i ESRB o mjerama koje su poduzete kao odgovor na preporuku i daju odgovarajuće obrazloženje za sva nepostupanja. Kad je to potrebno, ESRB, u skladu sa strogim pravilima o povjerljivosti, bez odlaganja obavješćuje europska nadzorna tijela o primljenim odgovorima.”;
            
            
               2.
                     Ako ESRB ocijeni da njegova preporuka nije provedena ili da adresati nisu dostavili primjereno obrazloženje za nepostupanje, on o tome, u skladu sa strogim pravilima o povjerljivosti, obavješćuje adresate, Europski parlament, Vijeće i, kada je to potrebno, relevantna europska nadzorna tijela.”;
            
            
               10.
                     članak 20. zamjenjuje se sljedećim:
            
            
               „Komisija će najkasnije pet godina nakon [SL, unijeti datum stupanja na snagu] provesti evaluaciju ove Uredbe te glavne zaključke izložiti u izvješću Europskom parlamentu, Vijeću i Europskom gospodarskom i socijalnom odboru.” 
            
            
               Članak 2.
            
            
               Ova Uredba stupa na snagu […] dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu
            
            
               
                  Za Europski parlament
                        Za Vijeće
               
               
                  Predsjednik
                        Predsjednik
               
            
         
         
            
                  
                     (1)
                  U de Larosièrovu izvješću (konačno izvješće predstavljeno 25. veljače 2009.) preporučeno je osnovati uniju za nadzor rizika financijskog sustava u cjelini.
               
               
                  
                     (2)
                  SL C , , str. .
               
               
                  
                     (3)
                  Uredba (EU) br. 1092/2010 Europskog parlamenta i Vijeća od 24. studenoga 2010. o makrobonitetnom nadzoru financijskog sustava Europske unije i osnivanju Europskog odbora za sistemske rizike (SL L 331, 15.12.2010., str. 1.).
               
               
                  
                     (4)
                  Izvješće Komisije Europskom Parlamentu i Vijeću o misiji i organizaciji Europskog odbora za sistemske rizike (ESRB), COM(2014) 508 final.
               
               
                  
                     (5)
                  Radni dokument službi Komisije, Analiza učinka, Izmjene Uredbe o ESRB-u, COM(2017).
               
               
                  
                     (6)
                  Uredba Vijeća (EU) br. 1096/2010 od 17. studenoga 2010. o dodjeli posebnih zadaća Europskoj središnjoj banci u vezi s funkcioniranjem Europskog odbora za sistemske rizike (SL L 331, 15.12.2010., str. 162.).
               
               
                  
                     (7)
                  Odluka Zajedničkog odbora EGP-a br. 198/2016 od 30. rujna 2016. o izmjeni Priloga IX. (Financijske usluge) Sporazumu o EGP-u [2017/275] (SL L 46, 23.2.2017., str. 1.).